En 16-årig sidder onsdag i grundlovsforhør, sigtet for voldtægt af to mindreårige piger.

Der er hårde anklager på bordet, når en ung mand onsdag fremstilles for en dommer. Sigtelserne lyder på voldtægt, hvor man tiltvinger sig samleje ved vold eller med trusler om om vold. Dertil kommer en sigtelse for samleje med mindreårige og et andet seksuelt forhold end samleje. Det drejer sig om voldtægt af to piger, begge under 15 år på gerningstidspunktet, i Svanelunden i Hjørring by. Voldtægterne skulle være sket 21. august mellem klokken 01.00 og 03.00 om natten. Påvirket af situationen Den sigtede er en 16-årig dreng, der blev anholdt tirsdag formiddag. Han nægter sig skyldig i retten, og ifølge TV2 Nords reporter på stedet, var han ved begyndelsen af grundlovsforhøret tydeligt påvirket af situationen. Under grundlovsforhøret skal retten blandt andet gennnemgå en fem timers lang videoafhøring af pigerne, og det vides ikke, hvornår retten slutter forhøret.